Colette L. Brix (DF), 2004-11-04:
Nu står vi så her med et lovforslag, der efter vores opfattelse og overbevisning er landet fornuftigt.
Forslaget vil gavne forbrugerne med de stramninger, det indeholder i forhold til konkurrenceloven, men navnlig også alle de mindre erhvervsdrivende vil stilles bedre, da det vil blive nemmere for konkurrencemyndighederne at gribe ind over for de store og dominerende, der bruger og misbruger deres dominerende stilling.
Som ordfører på området må jeg indrømme, at det gibbede i mig, da jeg så det udkast fra ministeriet, der var sendt til høring.
I den omstridte § 10 a skulle danske virksomheder indsende samhandelsbetingelser.
Konkurrencemyndighederne kunne efter forgodtbefindende kræve, at danske virksomheder skulle indsende deres forretningsforbindelser til godkendelse uden tidsbegrænsning.
Derefter skulle myndighederne blot sandsynliggøre, at disse var i strid med loven og derefter erklære dem ugyldige.
Dermed havde man altså foreslået en slags omvendt bevisbyrde, der ville gå ud over danske virksomheders konkurrenceevne, men også ramme forbrugerne i form af højere priser hele vejen rundt.
Nu har man så fundet ud af at ændre på § 10 a efter pres udefra og fra Dansk Folkeparti, så der nu er en tidsfrist.
Man har også defineret nogle betingelser, der skal være opfyldt, for at betingelserne skal sendes ind.
I praksis betyder ændringen, at den omvendte bevisbyrde er pillet ud igen.
Selvfølgelig skal vi gribe ind over for de virksomheder, der misbruger dominerende stilling, men det skal ske på en rimelig og retvis måde og i overensstemmelse med gældende retsprincipper og sund fornuft.
Det eksisterende forbud mod bindende videresalgspriser bliver nu præciseret, så det er helt tydeligt, at forbuddet også gælder, selv om ledelsen ikke har været opmærksom på, at overtrædelsen er sket, eller at der er tale om enkeltstående tilfælde.
Det gælder også, når der gives rabat til forhandlere, mod at de overholder en fastsat pris.
Det er også et fint tiltag, at fusionskontrollen ændres med forslaget.
Med indførelsen af SIECtesten får vi mulighed for at gribe ind over for fusioner, der hæmmer den effektive konkurrence betydeligt.
Dette tiltag vil være med til at sikre, at store virksomheder ikke bliver altdominerende.
Det synes vi vil gavne de mindre virksomheder og forbrugerne, og det støtter vi.
Fremover bliver det muligt at offentliggøre navne på virksomheder, store som små, der har overtrådt konkurrenceloven og er blevet pålagt en bøde.
Jeg finder, at man selvfølgelig altid skal være lidt på vagt over for at bruge gabestokken for meget, men på det her område mener jeg, at det gavner mere, end det skader.
Som reglerne har været før, har man kunnet give påbud til virksomhederne om at overholde bestemte priser for 1 år ad gangen.
Denne 1-årsregel ophæves, da det praktisk har været umuligt for myndighederne at kontrollere, om reglerne har været overholdt, før året er gået.
Det ændrer så også på reglerne om accept af tilsagn.
Hvis en virksomhed er på kant med konkurrenceloven, er det muligt at løse sagen gennem forhandling mellem sagens parter.
Med forslaget gøres det frivillige tilsagn, som virksomhederne afgiver, bindende, det vil sige, at det ikke kan appelleres.
Jeg har noteret mig, at nogle erhvervsorganisationer har været utilfredse med dette, men i princippet forekommer det efter Dansk Folke partis opfattelse ganske fornuftigt.
Det ville forekomme mærkeligt, at man afgiver et tilsagn for derefter straks at anke det.
Det ville forringe hele forhandlingsprocessen.
Føler man sig som virksomhed presset urimeligt af myndighederne, kan man tage sagen op hos Konkurrencerådet, inden man går med på betingelserne.
Så den køber vi ikke.
Den mulighed har der ikke været i dansk lovgivning før, og Dansk Folkeparti bakker op om det nye instrument.
Med den kommentar vil vi meddele, at vi går positivt videre med det her forslag.